Moder Mothanna Magidia ei enää epäillä terroririkoksen valmistelusta.

Moder Mothanna Magidia ei enää epäillä terroririkoksen valmistelusta. Kuvakaappaus Expressenin kotisivulta / Expressen

Ruotsin terroristijahti päättyi sunnuntaina nolosti, arvioi Ruotsin media.

Perjantaina turvallisuuspoliisi Säpon nopeaa toimintaa vielä ylistettiin, kun terroristiepäilty otettiin kiinni Bolidenissä. Ruotsin ylipoliisipäällikkö (siirryt toiseen palveluun) halusi palkita kiinniottoon osallistuneet papukaijamerkillä ja kymmenellä pisteellä.

Sunnuntaina syyttäjä vapautti terroristiksi epäillyn 22-vuotiaan, eikä miestä ei enää epäillä mistään. Kritiikkiä sataakin nyt Säpon ovista ja ikkunoista.

"Onko mitään uhkaa ollutkaan?"

Dagens Nyheterin (siirryt toiseen palveluun) Lasse Wierup pitää Säpon toimintaa ällistyttävän epäammattimaisena. Hän epäilee, onko mitään terroriuhkaa ollut olemassakaan.

Svenska Dagbladetin (siirryt toiseen palveluun) Jonas Gummesson on samoilla linjoilla. Hän arvioi, että terroristijahti on täysin ohi, vaikka Säpo ei haluakaan myöntää sitä suoraan.

Virallisen tiedon mukaan esitutkinta jatkuu. Säpon tavoitteena (siirryt toiseen palveluun) on osoittaa "alkuperäistieto" täysin vääräksi.

Terroristi ei piileskellyt

Jo lauantaina Ruotsin media ihmetteli, miksi epäilty terroristi ei piileskellyt, mikäli hänellä oli pahat mielessään.

DN:n Wierupin mielestä Säpo teki pahoja virheitä, kun se ei kyennyt löytämään epäiltyä viranomaisrekistereistä, valtion maksamasta pakolaisasunnosta tai sosiaalisesta mediasta, missä tämä oli avoimesti kertonut oleskelevansa Bolidenissä.

Gummesson mielestä Säpo lähti turhan innokkaasti päristelemään rumpuja ja soittelemaan torvia. Se nosti keskiviikkona terroriuhkakuvaa toiseksi korkeimpaan ja kehotti ruotsalaisia lehdistötilaisuudessa varovaisuuteen.

– Säpon tehtävään kuuluu pitää jäitä hatussa. Se ei onnistunut siinä tällä kertaa maailman parhaimmalla tahdollakaan arvioituna, sanoo Gummesson.

Miksi terroriuhkaa nostettiin?

Ruotsin tunnetuin terroristitutkija Magnus Norell suhtautui terroristietsintään epäilevästi jo eilen lauantaina. Tänään on pitää koko tilannetta erittäin kummallisena.

– Miten hemmetissä tässä näin kävi, ihmettelee Norell yleisradioyhtiö SVT:lle (siirryt toiseen palveluun).

Hän kyseenalaistaa, miksi Ruotsi ylipäätään nosti terroriuhkatasoaan toiseksi korkeimpaan, kun terroriepäily on osoittautunut aiheettomaksi.

"Hirvittävän noloa kaikille"

Aftonbladetin (siirryt toiseen palveluun) haastattelema kriminologian professori Jerzy Sarnecki pitää miehen vapauttamista hirvittävänä antikliimaksina ja epäonnistumisena monella tasolla.

– On selvää, että viranomaiset ovat olleet median paineen alla Pariisin hyökkäysten jälkeen. Emme voi syyttää tästä pelkästään Säpoa. Mutta tämä on hirvittävän noloa kaikille, jotka ovat olleet tähän osallisia, Sarnecki sanoo.